text: Marcel Absolució
  Comunicat 15.02.2021
  El 18 de desembre de 2020 en Marcel Vivet, un jove militant badaloní, havia de ser jutjat a l' Audiència Provincial per desordres públics, atemptat a l'autoritat i lesions lleus per haver assistit a la Concentració del Holi contra Jusapol, que es va celebrar uns dies previs al primer aniversari de l' 1 d'octubre. La Fiscalia i la Generalitat de Catalunya li demanaven fins a 5 anys i 9 mesos de presó.
  Un centenar de persones vam acompanyar en Marcel a l' Audiència Provincial el dia del judici. Just començar el judici, la Fiscalia va comunicar que degut a l'estat de salut de 2 agents de mossos d'esquadra (totalment irrellevants com a testimonis del cas) expressaven la voluntat de suspendre el judici aquell dia i ajornar-lo a una nova data, el 22 de febrer, curiosament 1 setmana després de les eleccions al Parlament de Catalunya. Aquesta maniobra estava organitzada per tal de descarregar de pressió els culpables de la Conselleria d' Interior i de la Fiscalia.
  Uns dies abans del judici del desembre passat, la Generalitat va filtrar a la premsa la possibilitat d' un pacte on se li oferia a en Marcel rebaixar la seva condemna. En Marcel va decidir no signar cap pacte, ja que allò hagués significat acceptar l'existència d'uns delictes que ell no havia comès. Aquell pacte, que finalment no es va posar sobre la taula, no va servir per res més que per posar pressió i angoixa a en Marcel i els seus amics i familiars.
  Ens trobem ara un dia després de celebrar les eleccions al Parlament de Catalunya i a una setmana de la nova data del judici d'en Marcel. A Catalunya s'obre un nou escenari de possibilitats sobre qui estarà al capdavant del Govern de la Generalitat. La nostra exigència cap a la Generalitat i cap a la Fiscalia, però, segueix sent la mateixa: per una banda demanem l' absolució d' en Marcel i de la setantena de persones que, com ell, es troben en processos judicials per defensar els drets i les llibertats del poble català. Per altra banda, exigim a la Generalitat que els cossos policials assumeixin responsabilitats sobre les càrregues policials i el dispositiu que el dia del Holi pretenia, de nou, criminalitzar el moviment antifeixista i blanquejar l' espanyolisme més ranci i repressiu.
  Volem aprofitar aquest comunicat per enviar molta força a les persones represaliades i als grups de suport que tenen darrere. Aprofitem també per enviar un gran agraïment a tota la feina que està fent Alerta Solidària en el suport jurídic al cas d'en Marcel, i a tots els amics, familiars i persones que es preocupen pel seguiment del cas del nostre company.
  Davant un govern i una Fiscalia que ens volen atemorides i silenciades, responem amb voluntat de lluita i sense por. Ens volen sotmetre, però no farem cap pas enrere ni deixarem que en facin cap endavant.
  Marcel, ni estàs ni estaràs mai sol!
  Comunicat 05.08.2020
  El passat 29 de setembre de 2018 milers de persones es manifestaven al centre de Barcelona per mostrar el rebuig a l'associació neofeixista Jusapol, un sindicat de Policies i Guardia Civils que volia ocupar la plaça Sant Jaume. Començava el "Holi Festival" a Via Laietana, amb l'objectiu de posar color a la foscor del feixisme i amb aquesta acció engegava una violenta reacció de la policia, la qual va efectuar nombroses càrregues contra els manifestants que restaven atònits davant d'una reacció policial desproporcionada. En aquest context, en Marcel, un jove que es trobava entre els milers de manifestants que hi havia en aquell moment a la Via Laietana, va rebre les càrregues que la policia estava efectuant.
  Cinc mesos després dels fets, en Marcel Vivet fou detingut a Badalona, casualment, dos dies abans d'una vaga general. Passà un dia sencer a comissaria fins que fou posat a disposició judicial i alliberat unes hores més tard. Aquesta detenció va ser una decisió política dels Mossos d'Esquadra que podrien haver posat el cas en coneixement del jutjat i que fos aquest qui decidís si procedia a la seva citació o detenció. No obstant, els Mossos d'Esquadra una vegada més van optar per una detenció innecessària amb l'única voluntat d'enviar un missatge d'escarment i avís a les portes d'una vaga general.
  Dos anys més tard, en un context que es preveu d'alta tensió social, la maquinària repressiva de l'Estat torna a activar-se per desmobilitzar el moviment juvenil, independentista i d'esquerres. D'una banda, la fiscal responsable del procediment, Ana Sanz, acusa al Marcel de de desordres públics, atemptat a l'autoritat i lesions lleus, demanant fins a 6 anys i mig de presó, 600 eruos de multa i 1.560 euros d'indemnització. Per la seva banda, la Lletrada de la Generalitat, Encarna Garcia Rosado, formula la mateixa acusació, demanant 4 anys, 9 mesos i un dia de presó, 600 euros de multa i 1.549,77 euros d'indemnització. Totes dues acusacions volen fer pagar al Marcel unes lesions al canell que ell no va provocar, sinó que amb tota probabilitat responen a la brutalitat amb que els agents van colpejar als manifestants antifeixistes.
  Des del Grup de Suport denunciem que es tracta d'un judici polític, en el marc de la macro causa contra l'independentisme, i un nou intent de desmobilitzar i destruir les vides de joves militants d'esquerres i independentistes. Exigim l'absolució d'en Marcel, la reparació personal i que els cossos policials assumeixin responsabilitats sobre les càrregues policials i el dispositiu que aquell dia pretenia, altra vegada, criminalitzar el moviment antifeixista i blanquejar l'espanyolisme més ranci i repressiu. A més a més, exigim a la Generalitat de Catalunya la retirada immediata de l'acusació formulada contra en Marcel, i ens solidaritzem amb totes aquelles persones que pateixen repressió i que a més a més veuen com el govern català continua perseguint manifestants antifeixistes de mà de la fiscalia espanyola.
  Finalment, volem agrair la feina que fan els companys i companyes d'Alerta Solidària, les mostres de suport rebudes tant a nivell col·lectiu com personal i transmetre tota la força i solidaritat al Marcel i a la seva família i entorn, així com amb totes les persones represaliades per la seva activitat política.
  La repressió contra la dissidència política és una de les armes més visibles de la guerra bruta de l'Estat contra el moviment independentista. En Marcel, com tants d'altres militants per l'alliberament nacional, social i de gènere, no es trobarà mai sol, perquè som molts al seu costat. Conscients que la solidaritat és la nostra millor arma, sense cap por seguirem defensant els nostres drets.